**Meningsdannere**

En nylig undersøgelse viser, at akademikere og journalister, altså dem med mindst kendskab til folkeskolens hverdag, er den gruppe, som udtaler sig med om skolen – og dermed bliver meningsdannere.

På Meningsdanneruddannelsen prøver vi at vende bøtten.

Selv har jeg aldrig brudt mig meget om institutioner og mediers autoriteter. Jeg løb rundt omkring Byggeren på Nørrebro, jeg har grint med BZ’erne i Allotria og stået med frosne tæer på Christiansborg som nybagt mor i kulde og sne efter Oluf Palme blev skudt.

Mennesker som jeg ser som autoriteter, er mennesker som åbner verden, arbejder for frihed og tillid, og har en iboende retfærdighed i deres forhold til verden.

Mine værdier er dybt forankret i demokratiet – men sjovt nok ikke i stemmesedlen.

Demokrati for mig betyder, at vi alle skal komme til orde og blive hørt. Hvis vores egen stemme ikke bliver hørt, står der nemlig mange på spring til at tale på vores vegne.

Vi lærere, som arbejder hver dag for at give børnene en god dannelse i skolen, lære dem værdier der skal styrke dem, så de kan stå på egne ben, så de kan sortere skidt fra kanel, og skabe deres egne værdier.

Vi ved godt, hvad der skal til for at give de små nye danske medborgere en god start på skolelivet og vi arbejder med det hver dag, år ud og år ind.

Overfor lærere behøver jeg vel ikke at tilføje, at det faglige er vigtigt.

Men det er også vigtigt, at vores stemme bliver hørt. Ikke kun i vore mindre interessegrupper, men også der hvor fortællingerne kommer ud til den brede offentlighed. Til politikere, til forældre og borgere.

Min erfaring indtil videre fortæller mig, at det godt kan lade sig gøre.

Det har bl.a. medført, at jeg en lørdag var inde på Christiansborg i de Radikale Venstres grupperum til et seminar om ’Visioner for folkeskolen’, med politikere, interessenter, og tre lærere fra vores Meningsdanneruddannelse.

Jeg tør slet ikke tænke på, hvilken vej deres vision var taget, hvis det ikke havde været for de 3 arbejdende læreres deltagelse, som ofte måtte kalde dem tilbage til Jorden og det muliges kunst.

Om nogle uger tager jeg med 8 andre til kaffemøde med politikeren Özlem Cekic.

Som sagt: En nylig undersøgelse viste, at akademikere og journalister, altså – grupper med ingen eller minimal kendskab til folkeskolens hverdag er dem, som oftest skriver om skolen –

Vi skal fortælle vidt og bredt, at det er os lærere, som har viden om skolen og undervisningen, det er os med erfaringerne, som ved, hvad der virker, hvad der rykker og hvad der er muligt.

På uddannelsen samles vi og bliver trænet og øvet i at blande os i debatten.

Vi skriver på en blog, som hedder [www.skolenindefra.dk](http://www.skolenindefra.dk), vi blogger på Twitter #skolechat,#dkpol og #visionFS

Nogle af os skriver direkte til politikere, og gør dem opmærksom på de mange opgaver vi har som lærere og hvorfor det er umuligt at løse dem alle på en ordentlig måde.

Flere svarer faktisk, og vil gerne i dialog. Nogle har været i lokal tv, andre har været interviewet.

Når man så har medierne og politikernes opmærksomhed, skal man være klar i spyttet…

Hvad vil vi? Hvad er vores prioritering ude på skolerne?

For at kunne ændre noget må vi snakke os frem til nogle mål, som vi gerne vil nå. Noget vi gerne vil ændre…

Vi kan alle snakke med om det som er vigtigst for os og bringe det videre.

Måske bliver I så inspireret af ’skolenindefra’, at I selv får lyst til at skrive om jeres oplevelser. Disse kan deles i medier på mange måder.

Så Meningsdanneruddannelsen er en vej til mere demokrati – til stemmer som presser sig på om skolen og samfundet, og som vil ind i debatten.

Meningsdannere bliver uddannet hos lærere, pædagoger, sygeplejersker, cykelsmede, kvindelige meningsdannere mm. Tilsammen er vi fagenes stemmer i debatten, og nu vil vi høres.

Og del os gerne på Facebook.

Skolenindefra.dk

Og I er altid velkomne til at kontakte mig, hvis I vil have en stemme med derude i mediernes verden.